### NN 55/2018 (15.6.2018.), Pravilnik o izmjenama i dopuni Pravilnika o plaćanju naknada za pravo uporabe adresa, brojeva i radiofrekvencijskog spektra

MINISTARSTVO MORA, PROMETA I INFRASTRUKTURE

1098

Na temelju članka 70. stavka 5. točke 2. i članka 84. stavka 1. točke 2. Zakona o elektroničkim komunikacijama (»Narodne novine«, br. 73/08., 90/11., 133/12., 80/13., 71/14. i 72/17.) ministar mora, prometa i infrastrukture donosi

PRAVILNIK

O IZMJENAMA I DOPUNI PRAVILNIKA O PLAĆANJU NAKNADA ZA PRAVO UPORABE ADRESA, BROJEVA I RADIOFREKVENCIJSKOG SPEKTRA

Članak 1.

U Pravilniku o plaćanju naknada za pravo uporabe adresa, brojeva i radiofrekvencijskog spektra (»Narodne novine«, br. 154/08., 28/09., 97/10., 92/12., 62/14., 147/14., 138/15., 77/16. i 126/17.), u članku 6. stavku 2. izraz u zagradama: »(0,3 × a × b × maksimum (1, minimum (5, c/d)))« zamjenjuje se izrazom u zagradama: »(0,2 × a × b × maksimum (1, minimum (5, c/d)))«.

Članak 2.

U članku 8. dodaje se stavak 4. koji glasi:

»(4) Visina godišnje naknade za uporabu neuparenog i uparenog radiofrekvencijskog spektra koji upotrebljavaju nepokretne radijske postaje na Zemlji, a koje su dio istog sustava, upotrebljavaju isti radiofrekvencijski pojas te komuniciraju s istim satelitom, izračunava se ovisno o broju radijskih postaja u sustavu u Republici Hrvatskoj, prema sljedećim izrazima:

1. 0,1 × iznos iz stavka 1. ovoga članka za drugu do desetu radijsku postaju u sustavu,

2. 0,01 × iznos iz stavka 1. ovoga članka za jedanaestu do dvadesetu radijsku postaju u sustavu,

3. za svaku sljedeću radijsku postaju u sustavu naknada se ne plaća.«.

Članak 3.

U članku 10. stavak 1. mijenja se i glasi:

»(1) Ukupna visina godišnje naknade za uporabu radiofrekvencijskog spektra u javnoj mreži pokretnih komunikacija sastoji se od godišnje naknade za uporabu neuparenog radiofrekvencijskog spektra i godišnje naknade za dozvolu za uporabu radiofrekvencijskog spektra.«.

Stavak 4. mijenja se i glasi:

»(4) Iznimno od odredaba stavaka 2. i 3. ovoga članka, ne plaća se godišnja naknada za uporabu neuparenog radiofrekvencijskog spektra za dodijeljeni radiofrekvencijski spektar u frekvencijskom pojasu 1900 MHz – 1920 MHz.«.

Članak 4.

U članku 13. stavku 2. točki 4. podtočka c) mijenja se i glasi:

»c) 0,05 za digitalnu radiodifuziju, za sustave koji upotrebljavaju širine pojasa manje ili jednake 1,6 MHz (VHF pojas III i L pojas),«.

Članak 5.

U članku 14. stavku 2. Tablica 4. mijenja se i glasi:

»Tablica 4.

|  |  |  |  |
| --- | --- | --- | --- |
| Br. | Donja frekvencija (GHz) | Gornja frekvencija (GHz) | Koeficijent zagušenja  radiofrekvencijskog pojasa |
| 1. | – | 0,470 | 8 |
| 2. | 0,470 | 1,710 | 4 |
| 3. | 1,710 | 2,500 | 2 |
| 4. | 2,500 | 10,000 | 1 |
| 5. | 10,000 | 14,500 | 0,8 |
| 6. | 14,500 | 24,500 | 0,4 |
| 7. | 24,500 | 42,500 | 0,2 |
| 8. | 42,500 | – | 0,01 |

«.

Članak 6.

U Pravilniku o izmjenama Pravilnika o plaćanju naknada za pravo uporabe adresa, brojeva i radiofrekvencijskog spektra (»Narodne novine«, br. 126/17.) članak 3. mijenja se i glasi:

»(1) Nositelj dozvole, koji je platio godišnju naknadu za pravo uporabe radiofrekvencijskog spektra za javne mreže pokretnih komunikacija za zadnje obračunsko razdoblje prema Pravilniku o plaćanju naknada za pravo uporabe adresa, brojeva i radiofrekvencijskog spektra (»Narodne novine«, br. 154/08., 28/09., 97/10., 92/12., 62/14., 147/14., 138/15. i 77/16.), ima pravo na povrat razlike između iznosa te naknade uplaćene za zadnje obračunsko razdoblje i iznosa te naknade utvrđene Pravilnikom o izmjenama Pravilnika o plaćanju naknada za pravo uporabe adresa, brojeva i radiofrekvencijskog spektra (»Narodne novine«, br. 126/17.).

(2) Razlika u iznosu naknade iz stavka 1. ovoga članka smatra se preplatom uplaćene naknade i obračunat će se nositelju dozvole u skladu s Pravilnikom o izmjenama Pravilnika o plaćanju naknada za pravo uporabe adresa, brojeva i radiofrekvencijskog spektra (»Narodne novine«, br. 126/17.) prigodom izdavanja računa za obračunsko razdoblje predzadnje godine valjanosti dozvole za uporabu radiofrekvencijskog spektra.«.

Članak 7.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/18-01/101

Urbroj: 530-06-2-18-1

Zagreb, 12. lipnja 2018.

Ministar
 Oleg Butković, v. r.